送忠禪老詣徑山請普覺住天寧萬壽新剎
作者：李之儀
朝代：宋

paragraphs: 我初遊叢林，得人如滿月。
細披雲霧間，桂影若可掇。
旋轉二十年，相半分會別。
暮途喜可掬，妙語等冰雪。
告我第一義，光艷忽振發。
老魔俱辟易，善類隨擊拂。
是真萬里足，一舉安能輟。
徑山光蹔韜，夜氣尤昭徹。
異時摩聊老，薦藉意甚切。
子果識至人，指顧石必裂。
出我連城珍，郊廟冠前列。
無令刖足翁，二獻文爲拙。